  Майя Бывальцева 17-тӥ куартолэзе Россилэн азьмуртэз Владимир Путин кун кивалтэтэз но Центробанкез ипотекая ставкаосты кулэстыны амалъёс шедьтыны куриз. Со сярысь верамын вал Москваын Россиысь Кун Кенешлэн пумиськоназ, ивортэ кивалтэтлэн сайтэз. «Ипотека — улон юртъёс лэсьтонэз валтӥсь кужмо амал. Кивалтэт но Центробанк сыӵе кредитъёсъя ставкаосты кулэстыны амалъёс утчаны, ипотекае коньдон кыскыны выль амалъёс шедьтыны кулэ. Со дыре ик коньдэт вылэ ватсаса ныпъет медаз усьы. Тодӥсько, Кун Кенешлэн ужась группаезлэн та пумысен ӵектонъёсыз вань — ойдолэ туннэ соосты эскеромы», — вераз Владимир Путин. Кун кивалтӥсьлэн верамезъя, тросэз Россиын улӥсьёс патер басьто лэсьтӥськись юртъёсын. «Но татын но тырмыт сюлмаськонъёс, нырысь ик, лэсьтӥськисьёс оскетъёссэс уг быдэсто. Жаляса верано, пӧям дольщикъёс трос на. Котькудӥз бӧрсьын нимаз семьялэн, нимаз адямилэн адӟонэз», — ватсаз азьмурт. Со вань лэсьтӥськись юртъёсты эскерыны, соосты вуттон но асъетэз пусъён радлыкез дасян куриз. Ижкар администрацилэн ивортэмезъя, 2015-тӥ арын 23-тӥ толсурлы 236 адями пӧяса кельтэмен лыдъямын. Шугъяськонъёс кылдэмын 5 юртъёсъя — Орсовской, Лев Толстой, Береговой, Сабуров, Петров урамъёсын. «Кун уг быгаты сыӵе умойтэм ужанлэн спонсорез луыны», — пусйиз Владимир Путин. Ватсалом, Москваын Кун Кенешлэн ужаз пыриськиз Удмуртилэн тӧроез Александр Соловьёв. Тегъёс: Политика ВладимирПутин лэсьтськонудыс Россия ипотека АлександрСоловьёв КунКенеш  